b'\n_START_ARTICLE_\nScar\xc4\x83 (cartografie)\n_START_PARAGRAPH_\n\xc3\x8en cartografie scara reprezint\xc4\x83 raportul constant dintre o distan\xc8\x9b\xc4\x83 m\xc4\x83surat\xc4\x83 pe hart\xc4\x83 sau pe plan \xc8\x99i coresponden\xc8\x9ba distan\xc8\x9bei orizontale din teren, ambele fiind exprimate \xc3\xaen aceea\xc8\x99i unitate de m\xc4\x83sur\xc4\x83. Din punct de vedere practic, se folosesc dou\xc4\x83 feluri de sc\xc4\x83ri: numerice \xc8\x99i grafice.\n_START_SECTION_\nPrecizia grafic\xc4\x83 a h\xc4\x83r\xc8\x9bilor \xc8\x99i planurilor\n_START_PARAGRAPH_\nPrecizia de citire grafic\xc4\x83 \xc8\x99i de raportare a distan\xc8\x9belor pe h\xc4\x83r\xc8\x9bi \xc8\x99i planuri depinde direct de scara lor. Se consider\xc4\x83 c\xc4\x83 precizia de citire sau raportare a unei distan\xc8\x9be este de 0,2 ... 0.3 mm; aceast\xc4\x83 eroare \xc3\xaenseamn\xc4\x83 \xc3\xaen teren 0,20 ... 0,30 m pe un plan la scara 1:1 000 \xc8\x99i 2 ... 3 m pe un plan la scara 1:10 000._NEWLINE_Precizia grafic\xc4\x83 permite stabilirea sc\xc4\x83rii necesare planului topografic \xc3\xaen func\xc8\x9bie de m\xc4\x83rimea detaliilor ce trebuie reprezentate pe plan. De exemplu, dac\xc4\x83 pe teren se m\xc4\x83soar\xc4\x83 detalii cu dimensiuni mai mari de 1 m, atunci se alege pentru \xc3\xaenocmirea planului scara 1:2 000; pe acest plan nu se pot reprezenta detalii mai mici de 1 m.'